22/02/2017 | Administración LocalMunicipal
Carballo
Aprobación das bases do “Premio a proxecto de webserie en galego Carballo Interplay 2017”

Por medio do Decreto número 368/2017 de 16/02/2017 aprobáronse as bases do “Premio a proxecto de webserie en galego Carballo Interplay 2017”, que a continuación se transcriben: O Festival de Contidos Dixitais CARBALLO INTERPLAY que terá lugar do 3 ao 6 de maio de 2017 no Concello de Carballo convoca nesta IV edición o Premio ao proxecto de webserie en galego. O premio ten unha dotación económica de 1.500 euros e deberá destinarse exclusivamente á produción de, polo menos, tres capítulos da webserie do proxecto premiado. O premio estará suxeito ás posibles retencións fiscais que a lei estableza. Poderán presentarse proxectos dende a publicación das bases no BOP ata o 11 de abril de 2017. Os/as solicitantes deberán enviar ao enderezo electrónico direccion@carballointerplay. com e indicando no asunto do correo “Proxecto de webserie en galego” a seguinte documentación nun arquivo en formato pdf. -Historial profesional do/a solicitante ou produtora. -Sinopse do proxecto (máximo 1 páxina). -Memoria explicativa do proxecto (máximo 5 páxinas). -Guión definitivo do primeiro capítulo. -Calendario da produción. -Currículo do equipo técnico e artístico. -Plan de comunicación e presenza en RRSS. -Ligazón a teaser visual da webserie. -Calquera outra documentación que o/a solicitante considere pertinente para a mellor defensa do proxecto. Entre todos os proxectos recibidos o comité de selección do festival escollerá un máximo de cinco. Os/as responsables dos proxectos finalistas terán que defender o seu proxecto facendo un piching ante os membros do xurado específico para esta convocatoria. O piching será aberto ao público e terá lugar dentro da programación do festival. O xurado específico estará composto por profesionais do mundo das webseries e produción en liña, do audiovisual e da cultura, un representante do Concello de Carballo e un representante do equipo directivo do festival. O xurado específico publicarase na páxina web do festival. Valorarase a creatividade e orixinalidade da proposta, así como a súa viabilidade de cara á produción. O Concello de Carballo resérvase o dereito de deixar deserto o premio no caso de non concorreren a concurso un mínimo de tres proxectos finalistas. O proxecto de webserie premiada farase público o día da gala de entrega de premios do festival que terá lugar o sábado 6 de maio no Auditorio do Pazo da Cultura de Carballo. Cando menos un/ha dos/as representantes de cada proxecto finalista deberá estar presentes na devandita gala. Polo menos tres capítulos da webserie resultante deberán estar finalizados para ser presentados na V Edición do Festival CARBALLO INTERPLAY. O/a beneficiario/a poderá exhibir a webserie con anterioridade nas súas canles propios. O resultado da webserie premiada deberá axustarse ao proxecto presentado. A webserie debe estar rodada en VO galego. Nos títulos de crédito iniciais da produción deberá figurar en cartón único: “Co apoio do Concello de Carballo”. Na documentación do proxecto (materiais de promoción e distribución) e nos títulos de crédito da produción resultante, páxina web, etc., farase constar que recibiu o premio a proxecto de webserie en galego do festival CARBALLO INTERPLAY. O Concello de Carballo facilitará os logotipos pertinentes. Os/as beneficiarios/as danlle a autorización expresa ao Concello de Carballo para a utilización da produción subvencionada co obxecto da súa sociabilización nas actividades de promoción e difusión que lle corresponden. Ao enviaren os materiais a concurso os/as titulares/as están a declarar implicitamente seren os/as propietarios/as e estaren autorizados/as para utilizar todos os dereitos sobre a música, vídeo e efectos que figuran na webserie. O festival non se fará responsable das reclamacións que xurdan do incumprimento dos/as creadores/as ou produtoras que presenten unha webserie de non posuír axeitadamente os dereitos sobre o material que envíe. A presentación de proxectos ao premio implican a aceptación destas bases. Carballo, 16 de febreiro de 2017 O alcalde D. Evencio Ferrero Rodríguez